RAPORT AL COMISIEI CĂTRE CONSILIU ȘI PARLAMENTUL EUROPEAN Operarea reactorului cu flux ridicat în 2010 /* COM/2012/0171 final */





RAPORT AL COMISIEI CĂTRE CONSILIU ȘI PARLAMENTUL EUROPEAN Operarea reactorului cu flux ridicat în 2010 La 25 mai 2009, Consiliul a adoptat un program de cercetare suplimentar de trei ani (2009‑2011), implementat de Centrul Comun de Cercetare (JRC), privind operarea reactorului cu flux ridicat (HFR) de la Petten, Țările de Jos. Articolul 4 din această decizie a Consiliului prevede obligația Comisiei de a informa anual Parlamentul European și Consiliul printr-un raport privind implementarea programului de cercetare suplimentar. Prezentul raport de activitate pentru 2010 privind HFR este al doilea din cele trei rapoarte anuale care vor acoperi întreaga perioadă a programului de cercetare suplimentar. Obiectivele principale ale programului sunt următoarele: (1) asigurarea funcționării în condiții de securitate și fiabilitate a HFR, în vederea garantării disponibilității fluxului de neutroni pentru scopuri experimentale, (2) asigurarea unei utilizării eficiente a HFR de către institutele de cercetare într-o gamă largă de discipline: creșterea securității combustibilului și a materialelor pentru reactoarele nucleare relevante pentru Europa, sănătate, inclusiv dezvoltarea de izotopi medicali pentru cercetarea medicală, fuziunea nucleară, cercetarea fundamentală și formarea, precum și gestionarea deșeurilor. HFR funcționează ca instalație destinată formării cercetătorilor care efectuează studii doctorale sau postdoctorale, asigurându-le acestora posibilitatea de a desfășura activități de cercetare prin intermediul programelor naționale sau europene. Reactorul este utilizat, de asemenea, pentru producția comercială de radioizotopi, care acoperă mai mult de jumătate din cele 10 milioane de diagnostice medicale efectuate anual în Europa. În 2010, obiectivele de funcționare în condiții de securitate și de cercetare au fost îndeplinite astfel cum se descrie în continuare. 1. Funcționarea în condiții de securitate a HFR Comunitatea Europeană a Energiei Atomice (Euratom) este proprietarul instalației (prin leasing pentru 99 de ani), iar JRC gestionează instalația și bugetul. Reactorul HFR este operat de către NRG (Grupul de consultanță și cercetare nucleară), care operează și întreține instalația și gestionează activitățile comerciale conexe reactorului[1]. Acesta deține o licență de operare acordată de autoritatea națională de reglementare din Țările de Jos, KFD (Kernfysische Dienst). Ca și centralele nucleare, HFR este supus la fiecare zece ani unei evaluări de securitate, impusă prin lege și efectuată de NRG. În aprilie 2011, HFR a făcut, de asemenea, obiectul unei evaluări independente INSARR (Integrated Safety Assessment for Research Reactors - Evaluare integrată de securitate pentru reactoarele de cercetare), realizată de Agenția Internațională pentru Energie Atomică (AIEA). În 2010, HFR a fost operațional numai 143 de zile, deoarece a fost oprit pentru reparații extinse la Bottom Plug Liner (BPL). Pregătirea și executarea reparațiilor au fost monitorizate și inspectate de autoritatea de reglementare în domeniul securității nucleare din Țările de Jos, în conformitate cu reglementările și cerințele naționale aplicabile. Repararea, inspectarea și testarea reactorului au durat 201 zile. Activitățile de mentenanță au constat în mentenanța preventivă, corectivă și periodică a tuturor sistemelor, structurilor și componentelor, executată cu obiectivul de a asigura funcționarea în condiții de securitate și fiabilitate a HFR. De asemenea, au fost executate cu succes testul periodic de etanșeitate, care constituie una din cerințele licenței (0,2 bari suprapresiune – 24 de ore durată), și inspecția extinsă în timpul funcționării, inclusiv măsurătorile la Bottom Plug Liner. Nu a fost raportat niciunul din incidentele care figurează pe Scara internațională a evenimentelor nucleare (INES). 2. Cercetarea și producția de izotopi 2.1 Cercetarea Au fost desfășurate următoarele activități științifice: · gestionarea NeT, Rețeaua Europeană pentru Standardizarea Tehnicilor Neutronice pentru Integritatea Structurală. Principalele activități experimentale în 2010 au fost legate de studierea proceselor de îmbătrânire a materialelor cu ajutorul difuziei la unghiuri mici; · măsurători ale tensiunii reziduale prin difracția neutronilor, evaluarea evoluției microstructurilor în oțelurile călite supuse îmbătrânirii termice și investigarea accelerării termice a dezintegrării radioactive; · experimente de iradiere a combustibilului legate de transmutarea actinidelor minore, în vederea reducerii radiotoxicității deșeurilor nucleare; · experimente de iradiere a combustibilului pentru investigarea capacităților de retenție a produselor de fisiune; · experimente în vederea investigării degradării materialelor structurale ale reactorului sub iradiere (grafit, materiale compozite, aliaje de tungsten și oțel); · tehnologia reactorului de fuziune și a sistemelor acționate de accelerator în ceea ce privește examinarea în timpul iradierii și post-iradiere a bilelor de beriliu, a oțelurilor și a sudurilor. 2.2 Producția de izotopi Anul 2010 a fost neobișnuit din punctul de vedere al producției de radioizotopi medicali la HFR și poate fi împărțit în trei perioade. Din primele săptămâni ale anului și până la jumătatea lunii februarie, HFR a continuat să funcționeze la capacitatea maximă de producție. Producția a fost apoi oprită în cursul reparației BPL (într-o perioadă de continuă penurie internațională de izotopi medicali) și a reînceput în septembrie 2010, în ritm normal. Până la repararea HFR, producția de izotopi medicali a continuat să beneficieze de cea mai înaltă prioritate posibilă. Încărcarea reactorului a fost adaptată pentru a asigura nivelurile maxime absolute de producție a produselor radiofarmaceutice esențiale, în special Molibden‑99 pentru aplicații medicale (de exemplu, tratamentul cancerului). Această configurație a permis realizarea a nu mai puțin de 11 iradieri paralele pentru producția de Molibden-99. În această perioadă de capacitate maximă, producția HFR a depășit capacitatea de procesare radiochimică disponibilă în rețeaua europeană de aprovizionare. S-a estimat că în perioada respectivă, HFR a produs suficient material pentru a permite scanarea individuală a mai mult de 50 000 de pacienți pe zi la nivel mondial, ceea ce reprezintă aproximativ 60 % din cererea globală. Pe parcursul anului 2010, operatorul NRG a coordonat eforturile de minimizare a efectelor problemelor de aprovizionare și a informat permanent clienții cu privire la desfășurarea reparațiilor și la data planificată pentru repunerea în serviciu a HFR. Aceste evenimente au subliniat, de asemenea, rolul esențial deținut de HFR în lanțul de aprovizionare cu izotopi pentru servicii medicale. 3. Contribuții financiare la execuția programului În 2010, s-au primit următoarele contribuții financiare de la statele membre pentru execuția programului: Belgia: 400 000 EUR, Franța: 300 000 EUR, Țările de Jos: 8 223 000 EUR. Trebuie reținut faptul că aceste contribuții acoperă cheltuielile conform anexei II la Decizia 2009/410/Euratom a Consiliului. Aceste sume au fost calculate cu scopul de a echilibra costurile reactorului prevăzute pentru anul 2010, luând în considerare un nivel așteptat al veniturilor comerciale. Comisia nu acoperă în niciun caz un deficit operațional și nici potențialele costuri ale mentenanței sau reparațiilor. În 2010, Comisia a primit în cadrul programului suplimentar 800 000 EUR sub formă de provizioane pentru fondul de dezafectare. Alte cheltuieli suportate de Comisie (de exemplu, cheltuielile directe cu personalul, cheltuielile pentru utilități sau pentru gestionarea combustibilului uzat), totalizând 1 674 000 EUR, au fost, de asemenea, plătite din bugetul programului suplimentar. Rezultatele operării HFR în 2010 sunt prezentate mai detaliat în Documentul de lucru al serviciilor Comisiei, care însoțește raportul. [1] La 20 iunie 1967, JRC și Stichting Energieonderzoek Centrum Nederland, denumită în continuare „ECN”, (care se numea la vremea respectivă Stichting Reactor Centrum Nederland, „RCN”) au încheiat contractul de cooperare nr. 054-68-1 PET N privind gestionarea operațională a HFR pe amplasamentul aparținând JRC.